На основу члана 59. Статута града Кикинда („Службени лист града Кикинде“ бр.1/16 – пречишћен текст), Градско веће Града Кикинда на седници од 22.11.2018. године, донело је

**П Р А В И Л Н И К**

**за доделу подстицаја за развој предузетништва, микро, малих и средњих предузећа на територији Града Кикинде у 2018. години**

**II позив**

**I ОПШТЕ ОДРЕДБЕ**

**Члан 1.**

Правилником о додели бесповратних подстицајних средстава предузетницима, микро, малим и средњим предузећима за субвенционисање трошкова набавке машина и опреме у 2018. години ( у даљем тексту: Правилник) прописују се циљеви, намена средстава, висина доделе бесповратних средстава, право учешћа и услови за учешће на конкурсу, обавезна документација, поступак доделе средстава, критеријуми за доделу средстава, закључивање уговора са корисницима средстава, обавезе корисника средстава, праћење извршења уговорних обавеза и друга питања од значаја за реализацију Јавног конкурса за доделу бесповратних подстицајних средстава предузетницима, микро, малим и средњим предузећима за субвенционисање трошкова набавке машина и опреме у 2018. години (у даљем тексту: Јавни конкурс) .

Средства су обезбеђена на основу Одлуке о изменама и одпунама одлуке о буџету града Кикинде за 2018. годину („Службени лист града Кикинда” број 34/17, 17/18), у оквиру раздела 3 – Градска управа, Програм 1501 Локални економски развој, Функција 474 - Вишенаменски развојни пројекти, Програмска активност/пројекат 0001 – Унапређење привредног и инвестиционог амбијента 454 – Субвенције приватним предузећима обезбеђена су средства у износу од 2.000.000,00 динара за реализацију Програма подстицаја за развој предузетништва, микро, малих и средњих предузећа на територији Града Кикинде у 2018. години (у даљем тексту: Програм). Са првим позивом Јавног конкурса утрошено је 1.300.000,00 динара. Другим позивом опредељена су средства у износу од 700.000,00 динара за реализацију посебних мера подстицања предузетништва, малих и средњих предузећа.

**II ЦИЉЕВИ**

**Члан 2.**

Општи циљ доделе бесповратних средстава је осавремењивање, проширење и повећање обима процеса произвoдње, стабилизације производње, инвестирања у савремена средства за рад и производњу, ради повећања конкурентности код привредних субјеката те укупног развоја привреде и предузетништва на територији града Кикинде.

Специфични циљеви који се остварују реализацијом мере су:

1) јачање производних капацитета и конкурентности предузетника, микро, малих и средњих предузећа до 100 запослених, кроз набавку машина и опреме;

2) стварање услова за раст запослености кроз повећање производних капацитета микро, малих и средњих предузећа до 100 запослених.

**III НАМЕНА**

**Члан 3.**

Бесповратна средства су намењена за суфинансирање набавке машина и опреме, нове и половне до 7 година старости.

Машина или опрема која је предмет субвенције мора бити намењена за професионалну употребу и бити у складу са делатношћу предузетника, односно микро, малог и средњег предузећа.

Под набавком машине или опреме подразумева се и производна линија коју чине више функционално недељивих машина или скуп више самосталних машина које заједнички чине јединствен производни процес.

Бесповратна средства се НЕ МОГУ користити за следећу делатност:

* примарну пољопривредну производњу.

Машином и опремом за које се одобрава субвенција трошкова набавке НЕ СМАТРАЈУ се:

* Уградна опрема (клима уређаји, вентилатори, алармни системи, системи за видео надзор, лифтови, котлови и др.) и инсталације (водоводна, канализациона, електрична, вентилациона, грејна, гасна, телефонска, кабловска, интернет и сл.);
* Намештај (дрвени, пластични, метални, тапацирани и др.) и опремање простора (дрвенарија, браварија, венецијанери, тракасте завесе, теписи, преграде, зидне и подне облоге и сл.);
* Расвета, светлеће, рекламне и друге табле (натписи, дисплеји, панои и сл.);
* Рачунарска опрема и софтвер (осим професионалних софтверских и хардверских алата у функцији развоја информатичких решења и производа за тржиште);
* Презентациона, електронска, биротехничка, аудио-визуелна и слична опрема (пројектори, опрема за превођење, фискалне касе, телефонски и факс апарати, ТВ, музички уређаји, звучници и др.);
* Алат, додатна опрема, резервни делови, инвентар, опрема за заштиту, потрошни материјал, калупи, репроматеријал и др;
* Пољопривредне и прикључне машине и друга опрема за пољопривреду;
* Путничка возила, доставна возила, друмска теретна возила, приколице и сл;
* Опрема за вађење угља;
* Опрема за спорт и сл.

Добављач опреме не може бити повезано лице са корисником у смислу закона о привредним друштвима и закона о банкама. Добављач опреме мора бити предузетник или привредно друштво.

Бесповратна средства, која се додељују, НЕ МОГУ се користити за:

* порезе, осим пореза на додату вредност;
* за изнајмљивање и лизинг машина и/или опреме;
* трошкове увоза, царине, шпедиције;
* плаћање путем компензације и цесије;
* промет између повезаних лица;
* трошкове банкарске провизије и банкарске гаранције;
* трошкове репарације и реконструкције машина и/или опреме;
* трошкове превоза и испоруке;
* трошкове монтаже и пуштања опреме у рад;
* трошкове сервисирања и гаранције;
* трошкове буке;
* и друге зависне трошкове.

**IV ВИСИНА ДOДЕЛЕ БЕСПOВРАТНИХ СРЕДСТАВА**

**Члан 4.**

Град Кикинда ће суфинансирати набавку машина и опреме, старости до 7 година, у максималном проценту до 50% са урачунатим ПДВ-ом (уколико је продавац опреме у систему ПДВ-а).

Максималан тражени износ по захтеву може бити до 400.000,00 динара, а минималан 75.000,00 динара.

Подносилац пријаве самостално утврђује износ и проценат захтева за суфинансирање у складу са два претходна става овог члана.

**V ПОСТУПАК ДОДЕЛЕ СРЕДСТАВА**

**Члан 5.**

**Јавни конкурс**

Субвенционисање трошкова набавке машина или опреме врши се на основу Јавног конкурса, који расписује Градско веће града Кикинде.

**Право и услови учешћа на Конкурсу**

**Члан 7.**

Право на коришћење бесповратних средстава имају предузетници, микро, мала и средња предузећа до 100 запослених, која испуњавају следеће услове:

1. да су уписани у регистар Агенције за привредне регистре најкасније до 31. децембра 2016. године и имају седиште односно регистрован огранак на територији Града Кикинде;
2. да су позитивно пословали у 2017. години;
3. да су измирили доспеле обавезе јавних прихода закључно са 31. децембром 2017.;
4. да над њима није покренут стечајни поступак и поступак ликвидације;
5. да нису у групи повезаних лица у којој су неки од чланова велика правна лица;
6. да подносилац пријаве и добављач опреме или машине нису повезана лица у смислу Закона о привредним друштвима;
7. да подносиоци пријава према финансијским извештајима из 2017. године, имају најмање једно запослено лице, а највише 100 запослених лица;
8. да нису у тешкоћама, а према дефиницији привредног субјекта у тешкоћама у складу са Уредбом о правилима за доделу државне помоћи;
9. да у текућој и претходне две фискалне године (период 2016-2018 година) нису примили државну помоћ чија висина прелази износ од 23.000.000,00 динара (у текућој и претходне две године); и
10. учесник конкурса може да учествује на Јавном конкурсу са највише једном пријавом;
11. учесник конкурса коме су одобрена средства закључењем уговора ће се обавезати да опрему или машину не сме отуђити, дати другом привредном субјекту у закуп или на коришћење, најмање 36 месеци од дана закључења уговора;
12. да власници/оснивачи и одговорна лица нису осуђивани и да се не води истрага односно кривични поступак;
13. да у року од две године пре подношења захтева за доделу бесповратне помоћи привредном субјекту није изречена мера забране обављања делатности.

**Члан 8.**

Подстицаји који се додељују на основу овог програма представљају наменска бесповратна средства која су, као таква, изузета од принудне наплате.

Бесповратна средства не могу се користити за рефундирање трошкова у оквиру активности које су биле започете или завршене пре потписивања уговора о додели бесповратних средстава у складу са овим програмом. Корисник средстава не може у року од три године од дана закључења уговора о додели бесповратних средстава да:

1. Обрише из регистра предузетничку радњу односно покрене поступак ликвидације или стечаја привредног друштва;
2. Отуђи предмет инвестиционог улагања.

У случају непоштовања обавеза из претходног става, корисник је у обавези да Граду Кикинда врати одобрена бесповратна средства. Уколико корисник наведене радње изврши после наведеног рока од три године, неће бити у обавези да врати одобрена бесповратна средства.

**Документација која се подноси на Јавни конкурс**

**Члан 9.**

Учесник на Јавни конкурс подноси:

1) Правилно попуњен и потписан Образац 1 – Пријава на Јавни конкурс за доделу подстицаја за развој предузетништва, микро и малих предузећа на територији Града Кикинде у 2018. години;

2) Оригинал понуде или профактуре испоручилаца опреме, не старије од 30 дана од дана подношења захтева, на којој мора бити назначен тачан назив опреме, намена, марка, тип, година производње, начин плаћања, рок важења понуде и рок испоруке опреме. Профактура мора да садржи назив добављача, адресу, матични број, ПИБ, бр.текућег рачуна. Уз профактуру обавезно се прилаже проспект/каталог са фотографијама опреме.

3) А) Уколико је опрема половна, неопходно је доставити доказе о власништву односно начину стицања својине, доказе да је опрема плаћена у целости, картица основних средстава власника опреме, процену овлашћеног судског вештака и изјаву власника да је спреман да је отуђи;

Б) Уколико је продавац правно лице, овлашћено за промет/трговину дате половне опреме/возила, врши промет половне и ремонтоване опреме, може се прихватити понуда без процене овлашћеног судског вештака.

4) Извод о регистрованим подацима привредног субјекта из Агенције за привредне регистре – АПР (оригинал или оверена фотокопија);

5) Копија решења о утврђивању пореског идентификационог броја – ПИБ;

6) А) Микро, мала и средња привредна друштва до 100 запослених, која воде књиге по систему двојног књиговодства: Копија финансијског извештаја за 2017. годину (биланс стања, биланс успеха (за микро правна лица). Уколико је правно лице разврстано као мало или средње, неопходно је доставити још и извештај о осталом резултату, извештај о токовима готовине, извештај о променама на капиталу, напомене уз финансијски извештај као и извештај ревизора (за предузећа која имају законску обавезу-мишљење ревизора и извештај). За предузећа која имају законску обавезу, уколико није рађена ревизија, потребан је писани доказ о томе. Поред наведеног, неопходно је доставити и Статистички извештај предат Агенцији за привредне регистре.

Б) Привредни субјекти који воде пословне књиге по систему простог књиговодства – копија биланса успеха за 2016. годину (Образац БУ) оверен од стране пореске управе,

В) Паушални порески обвезници – фотокопија обрасца КПО, потврда од пословне банке о промету на рачуну у 2017. години и фотокопија Решења на порез од прихода од самосталне делатности.

7) Правилно попуњен и потписан Образац 2 – Изјава о раније примљеним државним помоћима de minimis које су Учеснику конкурса додељене у текућој и претходне две фискалне године у смислу чл. 95ђ Уредбе о правилима за доделу државне помоћи („Сл. гл. РС“, бр. 13/10, 100/11, 91/12, 37/13, 97/13 и 119/14);

8) Правилно попуњен и потписан Образац 3 – Изјава о повезаним лицима;

9) Правилно попуњен и потписан Образац 4 – Изјава о броју запослених особа са инвалидитетом и Решење о процењеној радној способности (уколико Учесник конкурса има запослену особу/е са инвалидитетом);

10) Правилно попуњен и потписан Образац 5 – Изјава да се не воде судски поступци и да није року од две године изречена мера забране обављања делатности;

11) Правилно попуњен и потписан Образац 6 – Изјава да је Учесник конкурса измирио све доспеле обавезе јавних прихода закључно са 31. децембром 2017. године (или после тог датума).

**Члан 10.**

Градско веће града Кикинде ће објавити други позив за Јавни конкурс за доделу подстицаја за развој предузетништва, микро, малих и средњих предузећа на територији Града Кикинде у 2018. години у „Службеном листу града Кикинде”, на интернет страницама www.kikinda.org.rs и www.klerkikinda.rs , и у средствима јавног информисања.

Рок за подношење пријава за други позив почиње тећи од дана објављивања јавног конкурса. Kрајњи рок за предају документације је 10 од дана објављивања, односно до \_\_.12.2018.

Тачно попуњен пријавни формулар и пратећа документација у складу са јавним конкурсом предаје се на писарници Града или доставља препорученом поштом, на адресу: Град Кикинда, Грасдко веће, Трг српских добровољаца 12, 23300 Кикинда.

Пријаве се предају у затвореној коверти са назнаком „Комисији за оцењивање и одабир корисника - Пријава за Јавни конкурс за доделу подстицаја за развој предузетништва, микро и малих предузећа на територији Града Кикинде у 2018. години”, са пуном адресом пошиљаоца на полеђини коверте и назнаком „НЕ ОТВАРАТИ“.

**Поступање са пријавама**

**Члан 11.**

Неће се разматрати:

* неблаговремене пријаве (пријаве које су поднете након истека рока предвиђеног у конкурсу);
* недопуштене пријаве (пријаве поднете од стране неовлашћених лица и субјеката који нису предвиђени конкурсом, односно оне које се не односе на конкурсом предвиђене намене);
* непотпуне и неразумљиве пријаве (пријаве уз које нису приложени сви потребни докази, пријаве које су непотписане, са непопуњеним рубрикама, попуњене графитном оловком, пријаве послате факсом или електронском поштом (e-mail), пријаве које нису поднете на одговарајућем обрасцу, без одговарајућег обавезних попуњених података у пријави, које садрже неразумљиве и нечитке податке и слично).

**Поступак доделе средстава и критеријуми за доделу**

**Члан 12.**

Преглед достављене документације и испуњеност услова за доделу бесповратних средстава утврђује Комисија за оцењивање и одабир корисника (у даљем тексту: Комисија), коју решењем образује градоначелник.

Комисија може вршити додатну проверу поднете документације и тражити додатне информације, али само од подносиоца пријаве који су испуниле услове из јавног позива, а у складу са Правилником.

У складу са критеријумима за оцењивање и одабир пројеката Програма, Комисија врши рангирање поднетих пријава.

Поступак одабира се спроводи по следећим критеријумима:

|  |  |  |
| --- | --- | --- |
| **Р.бр.** | **Критеријум** | **Број бодова** |
| 1. | Висина сопственог учешћа | Макс.20 |
| 2. | Учешће жена у пословању | Макс.10 |
| 3. | Број запослених особа са инвалидитетом | Макс.10 |
| 4. | Врста делатности | Макс.10 |
| 5. | Проширење обима процеса производње | Макс.15 |
| 6. | Повећање конкурентности | Макс.10 |
| 7. | Повећање броја запослених након реализације пројекта | Макс.20 |
| 8. | Време поврата инвестиције | Макс. 5 |

Пројекат може бити оцењен максимално са 100 бодова. Комисија може да одбаци пријаву уколико утврди да је стварна вредност машина и опреме која се набавља значајно мања од цене представљене у пријави.

Комисија утврђује Предлог одлуке о распореду и коришћењу бесповратних средстава за доделу подстицаја за развој предузетништва, микро, малих и средњих предузећа за 2018. годину.

Одлуку на предлог комисије доноси градоначелник решењем.

Одлуком о распореду и коришћењу бесповратних средстава, кориснику може бити одређен мањи износ средстава од оног који је тражен у његовој појединачној конкурсној пријави.

Одлука садржи: назив корисника и износ додељених подстицаја, а објављује се у „Службеном листу града Кикинда” и на интернет страници града. На Одлуку подносиоци пријаве могу поднети жалбу у року од 8 дана, од дана објављивања.

**VI ЗАКЉУЧИВАЊЕ УГОВОРА**

**Члан 14.**

На основу Одлуке о распореду и коришћењу бесповратних средстава, градоначелник ће закључити уговоре о коришћењу подстицаја са корисницима, којим ће се дефинисати међусобна права и обавезе.

**VII ОБАВЕЗЕ КОРИСНИКА СРЕДСТАВА**

**Члан 15.**

Корисник подстицаја по конкурсу дужан је да:

1. одобрена средства наменски утроши;
2. машине или опреме која је предмет уговора, не отуђи најмање 36 месеци, од дана закључења уговора, односно не да другом привредном субјекту на употребу коришћење или у закуп;
3. машине или опрему или софтвер, видљиво означи налепницом коју приликом потписивања уговора преузима од Града
4. омогући мониторинг од стране Града у периоду од 36 месеци;
5. омогући контролу буџетске инспекције;
6. уколико средства утроши ненаменски, врати износ додељених средства са припадајућом затезном каматом од дана исплате до дана враћања средстава;
7. да обезбеди следећа средства обезбеђења одмах након потписивања уговора:

* бланко соло меницу регистровану у пословној банци са меничним овлашћењем.

Уколико корисник не достави средства обезбеђења у року од 30 дана од дана потписивања уговора, уговор ће бити једнострано раскинут од стране Града Кикинда.

**Праћење и извршавање Уговора**

**Члан 16.**

Праћење и извештавање реализације програма ће вршити Комисија за оцењивање и одабир корисника.

Извештај о реализацији Програма, ће бити достављен Градском већу на усвајање. Град Кикинда је дужан да у року од 15 дана од доделе државне помоћи достави копију документације о додели Комисији за контролу државне помоћи.

**VIII ЗАВРШНЕ ОДРЕДБЕ**

**Члан 17.**

Правилник ступа на снагу даном доношења.